Monitoimijatalo Wintteri

Monitoimijatalo Wintteri on Uudessakaupungissa sijaitseva monitoimijatalo, jossa on päiväkoti, peruskoulu, lukio, kansalaisopisto, musiikkiopisto, opiskeluhuolto, uimahalli, useita liikuntatiloja, nuorisotilat sekä omatoiminen digikirjasto.
Rakennus.
Reilut 62 miljoonaa euroa maksanut monitoimitalo on toteutettu 20 vuoden elinkaarimallilla, jossa rakentaja huolehtii rakennuksen kunnossapidosta. Rakennustyöt aloitettiin talvella 2022 ja peruskivi muurattiin saman vuoden kesäkuussa. Vuotta myöhemmin peruskiven muuraamisesta vietettiin Wintterin harjannostajaisia. Rakennus luovutettiin kaupungille tammikuun lopussa 2025. Helmikuun alussa 2025 avattiin uimahalli ja sisäliikuntatilat. Helmikuun lopussa Wintterissä aloittivat peruskoulun ja lukion opiskelijat, kansalais- ja musiikkiopistot, nuorisotyö ja digikirjasto sekä eri yhdistykset. Päiväkoti aloittaa toimintansa vuoden 2025 elokuussa.
Kokonaispinta-alaltaan Wintteri on 22 600 bruttoneliömetriä. Oppimisen ja kasvun tiloja on noin 13 000 bruttoneliömetriä ja liikunnantiloja noin 9 600 bruttoneliömetriä.
Wintterin urakoitsija ja palveluntuottaja on SRV Rakennus Oy ja arkkitehtisuunnittelun teki arkkitehtitoimisto Arkkitehdit von Boehm-Renell Oy (nyk. Renell Käppi Arkkitehdit). Kaupungin ja SRV:n välinen palvelusopimus on arvoltaan 28,2 miljoonaa euroa, joka sisältää 20 vuoden ylläpitokustannukset ja korjaussuunnitelman. Palvelusopimuksen lisävuosien optio olisi viisi vuotta, ja on kaupungin päätettävissä, haluaako se tehdä 6,2 miljoonan euron jatkosopimuksen.
Liikuntatilat.
Wintterissä sijaitsee uimahalli, Uusikaupunki-areena, yleisurheilualue, budosali, kuntosali sekä ryhmäliikuntatiloja. Uimahallissa on altaina kylmä-allas, monitoimiallas, kahluuallas, opetusallas, hyppyallas sekä 25 metrin pituinen rata-allas.
Reilun 1 400 neliömetrin kokoisessa liikuntasalissa voidaan harrastaa koripalloa, salibandyä, lentopalloa, futsalia ja lentopalloa. Salin voi jakaa yhteensä neljään lohkoon ja siellä voidaan järjestää myös erilaisia tapahtumia. Koko tilan katsojakapasiteetti esimerkiksi urheilutapahtumissa on 1 700.
Yleisurheilualue käsittää 60 metrin juoksuradan, heittolajien heittoalueen ja pituus- sekä korkeushyppypaikat. Budosalissa on mahdollisuus harrastaa erilaisia kamppailulajeja. Ryhmäliikuntatiloja käyttävät esimerkiksi tanssiseurat sekä erilaiset liikuntaryhmät.
Päiväkoti-, koulu-, opisto-, kirjasto- ja nuorisotilat.
Wintterin tiloissa toimii yksi päiväkoti, Uudenkaupungin yhtenäiskoulu sekä Uudenkaupungin lukio. Koulun tiloja hyödyntävät myös Vakka-Suomen Kansalaisopisto sekä Vakka-Suomen musiikkiopisto.
Talossa on oma nuorisotila sekä Uudenkaupungin kirjaston digitaalinen omatoimikirjasto.
Nimi.
Rakennustöiden alkuvaiheessa hanketta kutsuttiin Uudenkaupungin sivistys- ja hyvinvointikeskuksena. Alkuvuodesta 2021 uusikaupunkilaisille järjestettiin nimikysely, jonka perusteella monitoimijatalon nimeksi tuli Wintteri.
Talo on nimetty Uudenkaupungin hallinnosta isovihan aikana vastanneen koulumestari ja pedagogi Johannes Winterin mukaan. Koulumestarin virkaan Johannesta seurasi hänen poikansa Gabriel Winter. Myöhemmin 1800- ja 1900-lukujen taitteessa Uudessakaupungissa vaikutti opettaja ja kirjakauppias Sanni Winter.
Aiheesta muualla.
Monitoimijatalo Wintterin nettisivut